OBRAZLOŽENJE
Nacrta Procjene rizika od velikih nesreća za područje Grada Vodnjan-Dignano

Na temelju članka 17. stavka 1. Zakona o sustavu civilne zaštite („Narodne novine“ broj 82/15, 118/18, 31/20, 20/21 i 114/22) predstavničko tijelo, na prijedlog izvršnog tijela jedinice lokalne i područne (regionalne) samouprave razmatra i usvaja procjenu rizika od velikih nesreća za svoje područje. 
Na temelju odredbi članka 7. stavka 2. i 3. Pravilnika o smjernicama za izradu procjena rizika od katastrofa i velikih nesreća za područje Republike Hrvatske i jedinica lokalne i područne (regionalne) samouprave („Narodne novine“ broj 65/16), izvršna tijela jedinica lokalne i područne (regionalne) samouprave su nositelji izrade procjena rizika od velikih nesreća te tijekom rada na izradi dokumenta mogu angažirati ovlaštenika za prvu grupu stručnih poslova u području planiranja civilne zaštite, u svojstvu konzultanta, a sukladno posebnoj odluci o izradi procjene rizika. 
Gradonačelnik Grada Vodnjan-Dignano donio je dana 12. svibnja 2026. godine Odluku o izradi Procjene rizika od velikih nesreća za područje Grada Vodnjan-Dignano (KLASA: 240-01/26-01/3, URBROJ: 2163-10-01/01-26-01). Navedenom Odlukom osnovana je Radna skupina za izradu revizije Procjene rizika u kojoj su određeni sudionici (radna skupina) u izradi navedenog dokumenta, kao i ovlašteni izrađivač odabran za pružanje usluga izrade navedenog dokumenta, tvrtka DLS d.o.o. iz Rijeke, Franje Čandeka 2B, u svojstvu konzultanta, a vodeći se Smjernicama za izradu procjene rizika od velikih nesreća na području Istarske županije. 
Procjena rizika od velikih nesreća dokument je iz područja civilne zaštite kojim se identificiraju prijetnje i rizici od prirodnih nepogoda i tehničko tehnoloških nesreća, izrađuju scenariji mogućih neželjenih događaja, analiziraju posljedice velikih nesreća i utvrđuje ukupna spremnost sustava u području preventivnog djelovanja i reagiranja za slučaj nastanka velike nesreće. 
Početkom listopada 2026. godine tvrtka DLS d.o.o. dostavila je Gradu Vodnjan-Dignano radni nacrt Procjene rizika od velikih nesreća za područje Grada Vodnjan-Dignano te je nakon pregleda dokumenta od strane članova Radne skupine predloženo da se navedeni dokument, odnosno, Nacrt Procjene rizika prije donošenja na sjednici Gradskog vijeća uputi na javno savjetovanje sa zainteresiranom javnošću. 
Sukladno članku 11. Zakona o pravu na pristup informacijama („Narodne novine“ broj 25/13, 85/15 i 69/22), jedinice lokalne samouprave dužne su provoditi savjetovanje s javnošću pri donošenju općih akata odnosno drugih strateških ili planskih dokumenata kada se njima utječe na interes građana i pravnih osoba. Na taj se način želi upoznati javnost sa predloženim Nacrtom te pribaviti mišljenja, primjedbe i prijedloge zainteresirane javnosti.  Isto tako, člankom 54. Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihova donošenja („Narodne novine“ 66/21) utvrđena je obveza informiranja javnosti u postupku donošenja planskih dokumenata u području civilne zaštite, odnosno navedenim člankom propisano je da su svi nositelji izrade planskih dokumenata u civilnoj zaštiti dužni u postupak donošenja propisa uključiti javnost kako bi se prikupile informacije o interesima, stavovima i prijedlozima zainteresirane javnosti u vezi s javnim politikama u području civilne zaštite te pravovremeno uočile slabosti i negativni učinci javnih politika, a koje kroz postupak savjetovanja treba otkloniti prije njihovog formalnog usvajanja. 
Slijedom navedenog, Nacrt Procjene rizika od velikih nesreća za područje Grada Vodnjan-Dignano upućuje se na savjetovanje s javnošću u trajanju od 30 dana te će biti dostupan na mrežnoj stranici Grada Vodnjan-Dignano za isto. 
